Carcaixent acull el campionat provincial per edats d’escacs
03 de Marzo de 2017

Carcaixent

Este diumenge, al voltant de 170 jugadors pertanyents a les categories sub-8, sub-10, sub-12 i sub-18, competiran a partir de les 10.00 hores al Magatzem de Ribera en el campionat provincial d’escacs organitzat des de la Federació Valenciana d’Escacs. Els guanyadors i guanyadores de cada categoria es classificaran per a la final autonòmica junt amb els classificats en els campionats provincials de Castelló i Alacant celebrats la setmana passada.

Vicent Albelda, regidor d’Esports, ha volgut destacar la importància que tenen esdeveniments d’este tipus per a Carcaixent, perquè “més enllà de l’impacte econòmic i turístic, la celebració del campionat provincial situa Carcaixent en el mapa dels esdeveniments esportius i això sempre és una cosa positiva. A més, per l’edat dels jugadors, el torneig pot servir per a donar a conéixer els escacs a la població més jove i descobrir-los, així, una modalitat esportiva que fomenta valors com la cortesia, la responsabilitat, el respecte o l’ordre, a més de potenciar l’esforç mental i l’establiment d’un criteri propi.”

El Magatzem de Ribera ha tornat a ser l’opció triada per a la celebració d’un campionat d’escacs després d’acollir el XVIII Open d'Escacs de la Mancomunitat de la Ribera Alta el passat mes d’octubre. Vicent Albelda ha explicat que, amb la cita del diumenge, el recinte municipal es confirma com un espai idoni per a la celebració d’este tipus d’encontres ja que les instal·lacions faciliten un bon desenvolupament del joc i resulta molt còmode, tant per als jugadors com per als organitzadors, per les bones comunicacions.

El campionat es desenvoluparà en horari de matí i vesprada, per la qual cosa des de l’Ajuntament de Carcaixent s'ha facilitat als participants informació pràctica de la ciutat amb llocs per poder visitar i on poder menjar. A  més, també se’ls ha oferit la possibilitat de realitzar una visita guiada pel Palau de la Marquesa i per l’Hort de Carreres i una xicoteta passejada urbana, amb la intenció d’apropar-los la història de Carcaixent i donar-los a conéixer la riquesa patrimonial, artística i cultural de la ciutat.